
Hagyományos és alternatív dohánytermék használók parodontális státuszának vizsgálata - pilot study

Kulcsszavak: hagyományos cigaretta, hevített dohánytermék, parodontális státusz
Bevezetés
A dohányzás egészségre káros hatása mára köztudottá vált. A világszerte érvényben levő korlátozásoknak hála a hagyományos cigaretta használata visszaszorulóban van, azonban a hevített dohánytermékek (pl. IQOS) egyre nagyobb népszerűségnek örvendenek, főleg a fiatalabb generáció körében. Sokan úgy gondolják, hogy ezek a hagyományos cigaretta kevésbé káros alternatívái, azonban az irodalomban ellentmondásos eredményeket találunk egészségre kifejtett hatásaikról. Még egy kutatás sem vizsgálta a hevített dohánytermékek parodontális egészségre gyakorolt hatását.
Célkitűzés
Kutatásunk célja összehasonlítani a hagyományos cigarettázók (HC), a hevített dohánytermék használók (HDT), illetve a nemdohányzók (ND) klinikai, radiológiai és immunológiai parodontális paramétereit.
Anyag, módszer
Kutatásunkban 30 (10 HC, 10 HDT, 10 ND) 20-30 év közötti páciens vett részt. Egy kérdőív segítségével összegyűjtöttük az adatokat a páciensek dohányzási és szájápolási szokásairól, valamint demográfiai hátteréről. A klinikai vizsgálat során a plakk index (PI), szondázási ínyvérzés (BOP), szondázási tasakmélység (PPD) és a klinikai tapadásveszteség (CAL) kerültek rögzítésre. A radiológiai vizsgálathoz digitális periapikális röntgenfelvételek készültek, ezeken történt a marginális csontveszteség (mm) kiértékelése. Az immunológiai vizsgálathoz mintát vettünk a gingivális crevicularis folyadékból (GCF), melynek mennyisége (μL) Periotron 8000 segítségével került megállapításra.
Eredmények
Egyik csoportban sem volt megfigyelhető klinikai tapadásveszteség és marginális csontveszteség. A PI, BOP, PPD≥4 mm, PPD≥3 mm és BOP+ 27,55 ± 14,33; 19,45 ± 7,34; 2,36 ± 3,35; 14,55 ± 10,05 volt a HC csoportban; 31,78 ± 14,78; 29,22 ± 11,60; 2,33 ± 2,20; 2,33 ± 2,20 volt HDT csoportban; 17,5 ± 10,06; 21,70 ± 10,19; 0,20 ± 0,42; 2,20 ± 2,62 volt a ND csoportban. A GCF mennyiség a HC esetében 0,36 ± 0,33, HDT körében 0,43 ± 0,42, ND pedig 0,25 ± 0,19 volt.
Következtetések
A hevített dohánytermék használók parodontális paraméterei hasonlóak a hagyományos cigarettázókéhoz. A legkedvezőbb értékekkel a nemdohányzók rendelkeznek. A hevített dohánytermékek parodontális egészségre gyakorolt hatásának megállapításához nagyobb elemszámú vizsgálat szükséges.



